Pirate Bayn perustajiin kuuluva Peter Sunde Kolmisoppi syyttää levy-yhtiöitä pelottelutaktiikasta.

Pirate Bayn perustajiin kuuluva Peter Sunde Kolmisoppi ilmoittaa vaativansa korvauksia suomalaisilta levy-yhtiöiltä. Sunde kertoi asiasta Twitterissä.

” Decided I will demand damages from the Finnish music industry for the harassment against me. I'll be back later with more info.— Peter Sunde (@brokep) June 20, 2016

Helsingin käräjäoikeus tuomitsi Sunden maksamaan 351 000 euron korvaukset sekä viivästyskorot ja oikeudenkäyntikulut levy-yhtiöille suomalaisartistien musiikin levittämisestä Pirate Bayssa. Sunde tuomittiin poissaolevana.

Oikeuden mukaan Sunde oli haastettu laillisesti ja hänelle oli varattu tilaisuus tulla kuulluksi. Käräjäoikeuden päätöksen mukaan Sunde ei kuitenkaan vastannut kanteeseen eikä hakemukseen määräajassa.

Sunde kiisti tienneensä koko oikeudenkäynnistä. Hän kertoi lukeneensa asiasta Digitodaysta, joka julkaisi Ilta-Sanomien uutisen asiasta. Hän sanoo lopettaneensa toimintansa Pirate Bayssa vuonna 2009, mutta syytteet koskevat vuotta 2011.

Sunde kertoo Ilta-Sanomille sähköpostitse, että vaatimusten kokoluokka ja oikeusprosessin aikataulu ovat vielä auki.

– Jonkun pitää vastustaa näitä antidemokraattisia pimeitä voimia. He ahdistelevat vastustajiaan ja näännyttävät heidät taloudellisesti, vaikkeivät ole edes oikeassa. Nämä kuuluvat maailman rikkaimpiin yhtiöihin ja niillä on varaa laittaa lakimiehiin tuosta vaan 55 000 euroa välittämättä siitä, etten ole asianosainen, Sunde sanoo.

Lisäksi Sunde syytti levy-yhtiöitä pelottelutaktiikasta.

Kanteen mukaan Sunden voitiin katsoa olevan vastuussa palvelun kautta tapahtuvista tekijänoikeuksien loukkauksista.